ดอลล์แข็งค่า ตลาดคาดอีซีบีผ่อนคลายการเงินเพิ่มเติมเดือนหน้า
ดอลลาร์สหรัฐปรับตัวขึ้นเมื่อเทียบสกุลเงินยูโรและสกุลเงินหลักส่วนใหญ่เมื่อคืนนี้ (18 ก.พ.) ท่ามกลางกระแสคาดการณ์ที่ว่าธนาคารกลางยุโรป (ECB) จะผ่อนคลายทางการเงินเพิ่มเติมในเดือนหน้า
19 ก.พ. 2559

สำนักข่าวอินโฟเควสท์รายงานว่า ค่าเงินยูโร (18 ก.พ.) อ่อนค่าเมื่อเทียบดอลลาร์สหรัฐที่ระดับ 1.1092 ดอลลาร์สหรัฐ จาก 1.1132 ดอลลาร์สหรัฐ ขณะที่เงินปอนด์เพิ่มขึ้นที่ 1.4321 ดอลลาร์สหรัฐ จากระดับ 1.4280 ดอลลาร์สหรัฐ
ค่าเงินดอลลาร์สหรัฐปรับตัวลงเทียบกับสกุลเงินเยนที่ 113.57 เยน จาก 113.83 เยน และเพิ่มขึ้นเมื่อเทียบกับฟรังก์สวิสที่ระดับ 0.9953 ฟรังก์ จาก 0.9916 ฟรังก์ ขณะที่ค่าเงินดอลลาร์ออสเตรเลียปรับลงเมื่อเทียบกับดอลลาร์สหรัฐที่ระดับ 0.7154 ดอลลาร์สหรัฐ จากระดับ 0.7172 ดอลลาร์
ยูโรอ่อนแรงลงเมื่อเทียบดอลลาร์สหรัฐ หลังจากรายงานการประชุมนโยบายการเงินของธนาคารกลางยุโรป (ECB) ประจำวันที่ 21 ม.ค. บ่งชี้ว่า กรรมการ ECB มีความกังวลต่อภาวะผันผวนของตลาดการเงิน และแนวโน้มที่ซบเซาของเศรษฐกิจจีน และตลาดเกิดใหม่
ขณะเดียวกัน กรรมการ ECB ยังได้หารือกันว่าภาวะอัตราเงินเฟ้อต่ำในปัจจุบันที่ระดับ 0.4% จะส่งกระทบในระยะยาวต่อค่าแรง และราคาหรือไม่ ขณะที่ ECB ตั้งเป้าหมายอัตราเงินเฟ้อที่ระดับต่ำกว่า 2% เล็กน้อย
ความกังวลดังกล่าวเป็นการส่งสัญญาณว่า ECB อาจทำการผ่อนคลายนโยบายเพิ่มเติมในการประชุมครั้งต่อไปในวันที่ 10 มี.ค. โดย ECB อาจทำการเพิ่มวงเงินในการซื้อพันธบัตรตามมาตรการผ่อนคลายเชิงปริมาณ (QE) ซึ่งขณะนี้มีวงเงินอยู่ที่ 6 หมื่นล้านยูโร/เดือน
ด้านดอลลาร์สหรัฐได้รับปัจจัยบวกจากข้อมูลแรงงานที่สดใส โดยกระทรวงแรงงานสหรัฐเปิดเผยเมื่อคืนนี้ว่า จำนวนชาวอเมริกันที่ยื่นขอสวัสดิการว่างงานครั้งใหม่ลดลงมากกว่าคาดในสัปดาห์ที่แล้ว บ่งชี้ว่าตลาดแรงงานยังคงมีความแข็งแกร่ง
ทั้งนี้ กระทรวงระบุว่า จำนวนชาวอเมริกันที่ยื่นขอสวัสดิการว่างงานครั้งแรกลดลง 7,000 ราย สู่ระดับ 262,000 รายในสัปดาห์ที่สิ้นสุดวันที่ 13 ก.พ. ซึ่งเป็นระดับต่ำสุดนับตั้งแต่เดือนพ.ย.ปีที่แล้ว และอยู่ต่ำกว่าระดับ 275,000 รายที่คาดการณ์ไว้ จำนวนชาวอเมริกันที่ยื่นขอสวัสดิการว่างงานครั้งแรกได้อยู่ต่ำกว่า 300,000 ราย เป็นสัปดาห์ที่ 50 ติดต่อกัน ซึ่งยาวนานที่สุดนับตั้งแต่ช่วงต้นทศวรรษ 1970